**Likumprojekta „Grozījumi Starptautisko un Latvijas Republikas nacionālo sankciju likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Spēkā esošajā likumā ir nepieciešams precizēt un novērst konstatētās nepilnības saistībā ar sankciju režīmiem, lai efektīvi varētu piemērot un izpildīt nacionālās un starptautiskās sankcijas.  Likumprojekta mērķis ir precizēt subjektu loku, uz ko attiecas sankciju ievērošana un izpilde, risināt jautājumus saistībā ar nacionālo sankciju spēkā stāšanās laiku un Ministru kabineta rīkojumu darbību tā apstrīdēšanas gadījumā, jautājumu par sankciju piemērošanu publisko iepirkumu jomā.  Likumprojekts nosaka kompetentās institūcijas tiesības pieņemt lēmumu par sodu noteikšanu, ja tiek pārkāpts likuma regulējums. Tāpat likumprojekts nodala šo sodu noteikšanu no Krimināllikuma 84. panta regulējuma.  Likumprojekts stāsies spēkā pēc tā izsludināšanas Latvijas Republikas Satversmē noteiktajā termiņā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Starptautisko un Latvijas Republikas nacionālo sankciju likumā” ir sagatavots pēc Ārlietu ministrijas un Finanšu un kapitāla tirgus komisijas iniciatīvas, ievērojot Finanšu sektora attīstības plānā 2017.-2019. gadam noteiktās prioritātes, kā arī Noziedzīgi iegūtu līdzekļu legalizācijas un terorisma finansēšanas novēršanas likuma Pārejas noteikumu 30.punktā noteikto. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar likumprojektu „Grozījumi Starptautisko un Latvijas Republikas nacionālo sankciju likumā” tiek ieviestas Finanšu sektora attīstības plānā 2017.-2019. gadam noteiktās prioritātes sankciju jomā, kā arī grozījumi izstrādāti, pamatojoties uz Finanšu darījumu darba grupas (*Financial Action Task Force* – FATF) 6. rekomendācijas labās prakses vadlīnijās noteikto.  Eiropas Padomes Moneyval komiteja (*Committee of Experts on the Evaluation of Anti-Money Laundering Measures and the Financing of Terrorism*) kā FATF reģionālā grupa ir viena no ietekmīgākajām institūcijām noziedzīgi iegūtu līdzekļu legalizācijas un terorisma finansēšanas novēršanā, kas darbību balsta uz starpvaldību organizācijas FATF 40 rekomendācijām, kas skar juridiskos, finanšu un tiesībsargājošo iestāžu jautājumus. Valstīm, kuras Moneyval komitejas izvērtēšanas gaitā saņem noteiktu skaitu zemu vērtējumu, nosaka pastiprinātu uzraudzību, kas ietver konkrētu pasākumu kompleksu, kas atstāj negatīvu ietekmi uz valsts finanšu sistēmu, kā arī valsts reputāciju un valsts budžetu. Likumprojekta izstrādes laikā norit Moneyval 5. kārtas novērtēšana attiecībā uz Latviju. Līdz Moneyval ziņojuma par Latviju publicēšanai, kas plānota 2018. gada septembrī, ziņojuma teksts un secinājumi ir klasificēti. Vienlaikus FATF rekomendācijas ir publiski pieejams dokuments. Ņemot vērā Moneyval ziņojuma ietekmi un nozīmību, vērtējot FATF rekomendāciju izpildi Latvijā, likumprojektā iestrādāti vairāki elementi, kas izriet no FATF rekomendācijām, ar sankcijām saistīto tiesiskā regulējuma pilnveidošanai.  Pamatojoties uz šīm rekomendācijām, 2016. gada 4. februārī tika pieņemts Starptautisko un Latvijas Republikas nacionālo sankciju likums. Kopš tā izstrādes likumā nav veikti grozījumi.  Šajā laika posmā Latvijas Republika divas reizes ir noteikusi nacionālās sankcijas.  Likuma piemērošanas gaitā konstatētas atsevišķas nepilnības likumā, ko nepieciešams labot, pieņemot grozījumus likumā.  Šobrīd spēkā esošais regulējums neregulē jautājumus par sankciju ievērošanu publiskā iepirkuma jomā, tādējādi jau šobrīd veidojušās situācijas, kad publiskā iepirkuma rezultātā esošos līgumus nav iespējams izpildīt noteikto sankciju dēļ. Šobrīd esošais regulējums nerisina jautājumu par Amerikas Savienoto Valstu Ārvalstu aktīvu kontroles biroja (*Office of Foreign Assets* – OFAC) sankciju ietekmi uz finanšu un kapitāla tirgu.  Likumprojekta mērķis ir aktualizēt likumu, ņemot vērā piemērošanas gaitā konstatētās problēmsituācijas, īpaši saistībā ar nacionālo sankciju spēkā stāšanos, Krimināllikuma 84. panta piemērošanu praksē, jautājumu par sankciju piemērošanu publisko iepirkumu jomā. Likumprojekts paredz arī dažas sistēmiskas izmaiņas tekstā, piemēram, noteikt Noziedzīgi iegūtu līdzekļu legalizācijas novēršanas dienestu par kompetento iestādi, tādējādi šo regulējumu pārnesot no Ministru kabineta 2016. gada 15. jūlija noteikumiem Nr. 468 “Starptautisko un nacionālo sankciju izpildes kārtība” uz likumu, tādējādi mazinot tiesību aktu fragmentāciju par kompetentajām institūcijām sankciju jomā.  Likumprojekta 1. pants nosaka, ka likumā noteiktajā kārtībā ir iespējams ieviest Eiropas Savienības vai Ziemeļatlantijas līguma organizācijas dalībvalsts noteiktās sankcijas. Šāda likuma normas paplašināšana nepieciešama, lai risinātu jautājumu par OFAC sankciju saraksta ievērošanas nozīmi finanšu un kapitāla tirgus pieejamības kontekstā. OFAC sankciju saraksta ievērošanai ir būtiska nozīme, lai finanšu iestādēm būtu iespējams strādāt Amerikas Savienoto Valstu tirgū. Tādējādi nepieciešams paplašināt likuma normu, lai regulētu praksē konstatētās problēmas ar OFAC sankciju ietekmi uz finanšu un kapitāla tirgu.  Lai sabiedrībai atvieglotu informācijas iegūšanu par sankciju režīmiem, Ārlietu ministrija atbilstoši papildinās informāciju Ārlietu ministrijas mājaslapā, kur jau šobrīd pieejama informācija par sankciju režīmiem, kas ir saistoši Latvijai (http://www.mfa.gov.lv/arpolitika/par-eiropas-savienibas-ierobezojosiem-pasakumiem/par-eiropas-savienibas-ierobezojosiem-pasakumiem).  Finanšu un kapitāla tirgus komisija, Valsts ieņēmumu dienests un Patērētāju tiesību aizsardzības centrs izstrādās vadlīnijas, lai to uzraudzībā esošie likuma subjekti saņemtu informāciju par gaidāmajiem pasākumiem. Šādas vadlīnijas palīdzēs likuma subjektiem izprast sankciju režīma būtību un ievērot esošo normatīvo regulējumu.  Likumprojekta 2. pants nosaka subjektu loku, uzsverot, ka valstij saistošās sankcijas ir jāievēro visām fiziskām un juridiskām personām Latvijā, uzliekot likuma subjektiem pienākumu ievērot un izpildīt sankciju režīmus. Ņemot vērā, ka ikviena persona ir atbildīga par sankciju režīma ievērošanu, tas ir, neviena persona nedrīkst veikt darbības, kas pieļautu vai veicinātu sankciju režīma apiešanu vai izvairīšanos no sankciju izpildes, piemēram, padarot pieejamus finanšu līdzekļus personai, pret kuru Latvijas Republikā ir spēkā esošas sankcijas, ir nepieciešams atkārtoti uzsvērt un informēt sabiedrību par šādu pienākumu.  Papildus šāds pienākums ir noteikts FATF 6.5. (a) rekomendācijā, nosakot, ka valstīm būtu jānosaka, ka visām fiziskām un juridiskām personām nekavējoties un bez iepriekšējas brīdināšanas ir jāiesaldē sankcionēto personu finanšu līdzekļi vai citi aktīvi (“c*ountries should require all natural and legal persons within the country to freeze, without delay and without prior notice, the funds or other assets of designated persons and entities*.”)  Likumprojekta 3. pantā noteikts, ka rīkojums, ar kuru nosaka sankcijas, stājas spēkā ar tā parakstīšanas brīdi, kā arī procesu, kādā kompetentās institūcijas uzzina par šī rīkojuma parakstīšanu, kā arī nosaka, ka oficiālajā izdevumā “Latvijas Vēstnesis” rīkojums jāpublicē nākamajā darba dienā. Jāņem vērā, ka šādi grozījumi nepieciešami, lai novērstu šaubas par nacionālo sankciju spēkā stāšanās laiku. Jāuzsver, ka šie rīkojumi ir valsts ārpolitikas realizācijas līdzeklis. Tādēļ šiem Ministru kabineta rīkojumiem ir duāla daba – tie ir gan politiska rakstura lēmumi ar administratīvā akta elementiem. Nacionālo sankciju noteikšana ir politisks lēmums, jo sankcionējamie subjekti tiek noteikti, pamatojoties uz valsts ārpolitikas interesēm un politiskiem mērķiem. Nacionālo sankciju noteikšanas mērķis, citastarp, ir valstij operatīvi reaģēt uz iespējamiem drošības apdraudējumiem,. Piemēram, attiecībā uz finanšu sankcijām ir būtiski apturēt vai novērst sankcionēto personu finanšu darījumus, kas apdraud valsts vai reģionālo drošību, finanšu sektora stabilitāti un valsts reputāciju pasaules finanšu sektorā. Papildus ir svarīgi uzsvērt, ka šie rīkojumi uzliek pienākumu kompetentajām institūcijām un to kontrolē esošajām institūcijām. Rīkojums neuzliek pienākumus sankciju subjektam. Lai laika posms no rīkojuma parakstīšanas brīža līdz tā publicēšanai būtu pēc iespējas īsāks, paredzēts, ka nākamajā darba dienā par noteiktajām nacionālajām sankcijām ar publikāciju oficiālajā laikrakstā tiek informēti visi likuma subjekti, tādējādi balansējot iespēju kompetentajām institūcijām izpildīt ar rīkojumu uzliktos pienākumus pēc iespējas ātrāk un valsts pienākumu informēt sabiedrību par tai saistošiem tiesību aktiem. Latvijai saistošā ANO Drošības padomes rezolūcija Nr.1373 (2001), kas ir pamatā pretterorisma finanšu sankciju noteikšanai, norāda pienākumu finanšu līdzekļus iesaldēt nekavējoties (*without delay*). Arī FATF 6. rekomendācijas labās prakses vadlīnijāsnorādīts, ka valsts noteiktajām nacionālajām sankcijām ir jāstājas spēkā nekavējoties (*without delay*), un par to sankciju subjektam jāpaziņo tikai pēc tam, kad institūcijas veikušas nepieciešamās darbības ierobežojošo pasākumu realizēšanā. Pretējā gadījumā sankciju subjektam tiek dots laiks pārvietot un izmantot tam pieejamos finanšu līdzekļus, kas uzskatāms par ANO Drošības padomes rezolūcija Nr.1373(2001) pretrunā esošu un sankciju noteikšanas mērķim neatbilstošu rīcību, jo padara sankciju izpildi par neiespējamu un noteiktās sankcijas par bezjēdzīgām. Tādēļ nacionālajām sankcijām Latvijā jāstājas spēkā pirms par to saturu ir publiski paziņots un paziņots sankciju subjektam. Papildus tam, FATF rekomendācijās (FATF 6.5. (a) rekomendācija) norāda, ka valstīm jānosaka visu fizisko un juridisko personu pienākums nekavējoties un bez iepriekšējas brīdināšanas iesaldēt sankcionēto personu finanšu līdzekļus vai citus aktīvus (“c*ountries should require all natural and legal persons within the country to freeze, without delay and without prior notice, the funds or other assets of designated persons and entities”*), kā arī valstij ir pienākums neinformēt sankciju subjektu pirms sankciju noteikšanas, lai neradītu situāciju, kad sankcijas piemērot vairs nav iespējams. Informējot sankciju subjektu par sankciju piemērošanu pirms to spēkā stāšanās, tiek radīta situācija, kad sankciju subjekts var, piemēram, konkrētajā valstī esošos finanšu līdzekļus vai citus resursus pārvietot ārpus valsts. Tas liktu zust sankciju noteikšanas jēgai, būtībai un mērķim.  Tieši šī iemesla dēļ, iesniedzot Ministru kabineta rīkojumus izskatīšanai Ministru kabineta sēdē, Ārlietu ministrija pavadvēstulē esošās tabulas 8. punktā norāda institūcijas, kurām pēc parakstīšanas jānosūta Ministru kabineta rīkojums, tādējādi norādot institūcijas, kurām būtu jāveic nepieciešamās darbības, lai nekavējoties realizētu noteikto sankciju mērķi.  Papildus jānorāda, ka nacionālās sankcijas tiek skatītas Ministru kabineta sēdes slēgtajā daļā, jo Ministru kabineta rīkojumi, ar kurām nosaka konkrētos sankciju subjektus, ir valsts noslēpums ar klasifikācijas pakāpi – “konfidenciāli”. Lai Valsts kancelejai sniegtu laiku deklasificēt minēto rīkojumu (un tā anotāciju) pēc tā pieņemšanas, secināts, ka objektīvi pamatotākais brīdis, ar kuru noteikt, ka rīkojums stājas spēkā, ir deklasificētā rīkojuma parakstīšanas brīdis. Pēc šī rīkojuma parakstīšanas Valsts kanceleja minēto rīkojumu nosūta Ārlietu ministrijai, un Ārlietu ministrija saskaņā ar likuma 12. panta pirmās daļas 3. punktā noteikto pienākumu nekavējoties nosūta minēto rīkojumu kompetentajām institūcijām.  Ņemot vērā, ka nacionālās, starptautiskās un citu ES vai NATO dalībvalstu nacionālās, piemēram, OFAC, sankcijas var ietekmēt pasūtītājus, sabiedrisko pakalpojumu sniedzējus, publiskos partnerus vai to pārstāvjus, likumprojektā ir paredzēta iespēja atteikt līguma noslēgšanu ar tādiem piegādātājiem, ar kuriem noslēgta līguma izpilde var tikt kavēta noteikto sankciju dēļ. Likumprojekta 4. pantā ietvertais regulējums ir attiecināms uz visiem publiskā iepirkuma jomas likumiem – Publisko iepirkumu likumu, Sabiedrisko pakalpojumu sniedzēju iepirkumu likumu, Aizsardzības un drošības jomas iepirkumu likumu, Publiskās un privātās partnerības likumu. Regulējums attiecināms gan uz sankcijām, kas noteiktas kandidātam vai pretendentam kā juridiskai personai, gan to pārstāvošajām personām, gan attiecībā uz personālsabiedrības biedru, ja kandidāts vai pretendents ir personālsabiedrība, kā arī apakšuzņēmējiem un personām, kuras piesaistītas, lai izpildītu kvalifikācijas prasības.  Atbilstoši likumprojektā paredzētajam regulējumam kandidāts vai pretendents, vai tā norādītais apakšuzņēmējs, vai persona, kura piesaistīta, lai izpildītu kvalifikācijas prasības, izslēdzami no dalības līguma slēgšanas tiesību piešķiršanas procedūrā vai nomaināmi, ja noteiktā sankcija tieši var kavēt līguma izpildi, bet ne tad, ja sankcijas raksturs vai persona, kurai tā noteikta, nav saistāma ar konkrētā līguma izpildi. Turklāt, lai preventīvi risinātu situācijas, kad līguma slēgšanas tiesību piešķiršanas procedūras norises laikā sankcija nav noteikta, bet tā tiek noteikta pēc līguma noslēgšanas, ir jānosaka pasūtītāja, sabiedrisko pakalpojumu sniedzēja, publiskā partnera vai tā pārstāvja tiesības vienpusēji atkāpties no līguma, ja konkrētā līguma izpilde kļūst neiespējama noteikto sankciju dēļ. Likumprojekta 10. pants paredz Pārejas noteikumos noteikt, ka šis pienākums neattiecas uz pasūtītāja, sabiedrisko pakalpojumu sniedzēja, publiskā partnera vai tā pārstāvja jau noslēgtiem līgumiem un uz tiem iepirkumiem vai tām iepirkuma procedūrām, vai tām partnerības iepirkuma, koncesijas, publiskās un privātās partnerības procedūrām, kuras uzsāktas vai izsludinātas pirms šīs normas spēkā stāšanās dienas.  Likumprojekta 5. pants nosaka Finanšu un kapitāla tirgus komisijas tiesības noteikt finanšu un kapitāla tirgus dalībniekiem prasības sankciju riska pārvaldīšanas iekšējās kontroles sistēmas izveidei un kontrolei un prasības 5. pantā minēto finanšu ierobežojumu piemērošanai, tādējādi inkorporējot jau esošās Finanšu un kapitāla tirgus funkcijas ar tai likumprojektā piešķirtajām jaunajām funkcijām, lai izpildītu starptautiskos standartus šajā jomā un dotu tiesisku pamatu Finanšu un kapitāla tirgus komisijai uzraudzības funkciju pilnveidošanai.  Likumprojekta 6. pantā tiek paplašināts kompetento iestāžu loks, nosakot, ka Noziedzīgi iegūtu līdzekļu legalizācijas novēršanas dienests, Valsts ieņēmumu dienests un Patērētāju tiesību aizsardzības centrs arī uzskatāmi par kompetentajām institūcijām, ņemot vērā Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība” un Noziedzīgi iegūtu līdzekļu legalizācijas un terorisma finansēšanas novēršanas likumā minētos pienākumus, un ar mērķi novērst šī regulējumu fragmentāciju dažādos tiesību aktos  Papildus likumprojekta 7. pantā noteikts pienākums Finanšu un kapitāla tirgus komisijas, Valsts ieņēmumu dienesta un Patērētāju tiesību aizsardzības centra uzraudzībā esošajām personām atbilstoši savai darbībai veikt sankciju riska novērtējumu un Finanšu un kapitāla tirgus komisijas uzraudzībā esošajām personām izveidot iekšējās kontroles sistēmu. Likumprojekts definē, kas ir sankciju riska pārvaldīšanas iekšējās kontroles sistēma un nosaka, ka prasības minētajai sistēmai nosaka Finanšu un kapitāla tirgus komisija. Valsts ieņēmumu dienests un Patērētāju aizsardzības centrs izstrādās publiski pieejamas vadlīnijas, lai informētu to uzraudzībā esošās personas. Šāda pieeja veidota, ņemot vērā, ka tieši finanšu un kapitāla tirgus dalībniekiem primāri nepieciešams ievērot sankcijas, kā arī tieši šīm personām ir nepieciešama vienotas sistēmas izveide, lai kontrolētu sankciju režīma prasību izpildi. Valsts ieņēmu dienesta un Patērētāju tiesību aizsardzības centra uzraudzībā esošajām personām izveidot šādu sistēmu būtu tiesības, taču to nevarētu noteikt par pienākumu, jo tas būtu pārlieku liels administratīvais un finanšu slogs šī personām. Ņemot vērā, ka normatīvie akti sankciju jomā ir publiski pieejami un sankciju sarakstos iekļautās personas ir informētas par sankcijām, sankciju sarakstos iekļautās personas vairumā gadījumu tiešā veidā neizmanto finanšu pakalpojumus, bet izmanto tos pastarpināti caur citām personām. Līdzīgi arī maksājumu detaļās tiešā veidā neuzrādās sankciju sarakstā esošu personu vārdi, kā arī aizliegto preču un pakalpojumu nosaukumi. Līdz ar to tirgus dalībnieks klienta izpētes un darījumu uzraudzības ietvaros var konstatēt aizdomīgus darījumus, kas liecina par iespējamo starptautisko sankciju pārkāpšanu vai apiešanu.  Likumprojekts nosaka, kādas administratīvās sankcijas var tikt piemērotas par noteikto sankciju prasību neievērošanu, ņemot vērā Noziedzīgi iegūtu līdzekļu legalizācijas un terorisma finansēšanas novēršanas likuma Pārejas noteikumu 30. punktā noteikto. Papildus likumprojekts arī regulē šo lēmumu par sodu uzlikšanu pārsūdzības kārtību, to pielīdzinot kārtībai, kādā tiek pārsūdzēti šādi lēmumi Noziedzīgi iegūtu līdzekļu legalizācijas un terorisma finansēšanas novēršanas likumā, kā arī lai saglabātu vienveidīgu izpratni, ka šādus lēmumus pārsūdz Administratīvajā apgabaltiesā.  Papildus likumprojekts nosaka kompetentās institūcijas piemērotās soda naudas izlietošanas kārtību, kā arī likumprojektā definēts pārkāpumu noilguma termiņš. Noilguma termiņš nepieciešams, lai likuma subjekti zinātu, par kādu laika periodu būs iespējams uzlikt administratīvās sankcijas, tādējādi aizsargājot šo personu tiesības. Starpinstitūciju sanāksmē nolemts, ka regulējums nosakāms analoģiski Noziedzīgi iegūtu līdzekļu legalizācijas un terorisma finansēšanas novēršanas likumā noteiktajam, lai veidotu pēc iespējas vienveidīgāku pieeju šādu jautājumu risināšanā.  Papildus likumprojekta 8. pants paredz redakcionālu labojumu likumā, lai Starptautisko un Latvijas Republikas nacionālo sankciju likuma 14. panta otrajā daļā būtu skaidri izprotama atsauce uz Iesniegumu likumu.  Likumprojekta 9. pants paredz konkretizēt nacionālo sankciju pārsūdzēšanas procesuālo aspektu – Ministru kabineta rīkojuma darbība netiks apturēta administratīvā procesa tiesā laikā.  Likumprojekta 10. pantā paredzēts, ka Finanšu un kapitāla tirgus komisijas, Valsts ieņēmumu dienesta un Patērētāju tiesību aizsardzības centra uzraudzībā esošajiem likuma subjektiem paredzēts pārejas periods, līdz kuram būs nepieciešams izveidot Starptautisko un Latvijas Republikas nacionālo sankciju riska pārvaldīšanas iekšējās kontroles sistēmu, tādējādi subjektiem tiks piešķirts papildus laiks, lai šo sistēmu izveidotu.  Papildus likumprojekta 10. pantā noteikts, ka likumprojekta normas, kas attiecināmas uz likuma subjektu sodīšanu, stāsies spēkā tikai pēc tam, kad tiks veikti grozījumi Krimināllikuma 84. pantā, lai neveidotos tiesību normu kolīzija. |
| 3. | Projekta izstrādē iesaistītās institūcijas un publiskas personas kapitālsabiedrības | Izstrādājot grozījumus, Ārlietu ministrija balstījās uz Finanšu un kapitāla tirgus komisijas priekšlikumiem, konsultējās ar un ņēma vērā arī ar Finanšu ministrijas, Tieslietu ministrijas, Satiksmes ministrijas, Finanšu un kapitāla tirgus komisijas, Latvijas Komercbanku asociācijas, Valsts ieņēmumu dienesta, Patērētāju tiesību aizsardzības centra, Noziedzīgi iegūtu līdzekļu legalizācijas novēršanas dienesta, Valsts kanceleja, Iekšlietu ministrija un Vides aizsardzības un reģionālās attīstības ministrijas priekšlikumus. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs fizisku un juridisku personu tiesības un pienākumus. Likumprojekts *expressis verbis* norāda, ka visas fiziskās un juridiskās personas Latvijas teritorijā ir uzskatāmas par likuma subjektiem, tādēļ tiem jāpakļaujas noteiktajam regulējumam. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta izpildē administratīvais slogs tiks palielināts. Taču, ņemot vērā, ka šobrīd nav pieejama informācija par iespējamo gadījumu skaitu, kuros tiks noteiktas sankcijas, nav iespējams prognozēt kādu iespaidu Likumprojekts radīs reģistru administratīvajam slogam. Vienlaikus jāņem vērā, ka Likumprojekts ietekmēs Latvijas finanšu un kapitāla tirgus dalībniekus, jo būs nepieciešams izstrādāt sankciju riska pārvaldīšanas iekšējās kontroles sistēmu. Savukārt šīs sistēmas prasības būs jāizstrādā Finanšu un kapitāla tirgus komisijai. |
| 3. | Administratīvo izmaksu monetārs novērtējums | Likumprojekts nosaka nepieciešamību Finanšu un kapitāla tirgus komisijai izstrādāt prasības iekšējās kontroles sistēmām, taču šobrīd nav iespējams prognozēt, cik daudz resursu būs jāpatērē, lai ieviestu minētos normatīvos aktus. |
| 4. | Atbilstības izmaksu monetārs novērtējums | Likumprojekta ietekme uz uzņēmējdarbības vidi šobrīd nav prognozējama, jo nav iespējams precīzi prognozēt situācijas, kad personas Latvijā pārkāps noteikto sankciju regulējumu, kad kompetentajām institūcijām būs iespēja noteikt sodu. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Finanšu un kapitāla tirgus komisijai būs tiesības izdot saistošus normatīvos aktus saskaņā ar noteikto deleģējumu. Papildus Finanšu un kapitāla tirgus komisijai būs nepieciešams izstrādāt prasības sankciju riska pārvaldīšanas iekšējās kontroles sistēmas darbībai. Iekšējās kontroles sistēma nepieciešama, lai novērstu personu iesaistīšanos starptautisko un Latvijas Republikas nacionālo sankciju prasību pārkāpšanā. Izveidojot sankciju riska pārvaldīšanas iekšējās kontroles sistēmu, jāparedz vismaz: 1) starptautisko un nacionālo sankciju prasību uzraudzības, iespējamo pārkāpumu atklāšanas, izpētes un lēmuma pieņemšanas kārtība, kā arī piemērojamie atbilstošus starptautisko un nacionālo sankciju riska pārvaldīšanas un riska mazināšanas pasākumi; 2) starptautisko un nacionālo sankciju, kas nosaka finanšu ierobežojumus, piemērošanas kārtība; 3) darbinieku tiesības, pienākumi un atbildība, kā arī darbinieku profesionālās kvalifikācijas un atbilstības standarti, veicot starptautisko un nacionālo sankciju riska pārvaldīšanas pasākumus; 4) neatkarīga iekšējā audita funkcija; 5)  regulāras pārskatīšanas prasības.  Tieslietu ministrijai kopā ar Ārlietu ministriju jāizstrādā grozījumi Krimināllikuma 84. pantā, lai noteiktu, ka kriminālatbildība nosakāma par sankciju pārkāpšanu, nevis sankciju regulējušo normatīvo aktu pārkāpšanu.  Ārlietu ministrijai jāizstrādā grozījumi Ministru kabineta 2016. gada 15. jūlija noteikumu Nr. 468 “Starptautisko un nacionālo sankciju izpildes kārtība” 5., 6., 7., 8., 15., 16., 18. un 19. punktā, lai novērstu pretrunas ar likumprojektā minēto. |
| 2. | Atbildīgā institūcija | Ārlietu ministrija atbildīga par grozījumu izstrādāšanu Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība”, lai no noteikumiem izslēgtu likumu dublējošās vai pretrunā esošās normas.  Finanšu un kapitāla tirgus komisija atbildīga par nepieciešamo prasību izstrādāšanu iekšējās kontroles sistēmai sankciju jomā.  Tieslietu ministrija atbildīga par grozījumu sagatavošanu Krimināllikuma 84. pantā. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav attiecināms. |
| 2. | Citas starptautiskās saistības | Nav attiecināms. |
| 3. | Cita informācija | Projekts atbilst saistībām, ko Latvija ir uzņēmusies kā ANO un Eiropas Padomes dalībvalsts, īpaši šobrīd notiekošā Moneyval komitejas veiktā Latvijas novērtēšanas procesa ietvaros, nodrošinot FATF rekomendāciju ieviešanu. |

|  |
| --- |
| **1. tabula Tiesību akta projekta atbilstība ES tiesību aktiem** |
| Nav attiecināms |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Nav attiecināms |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai sabiedrībai atvieglotu informācijas iegūšanu par sankciju režīmiem, Ārlietu ministrija papildinās informāciju Ārlietu ministrijas mājaslapā, kur jau šobrīd pieejama informācija par sankciju režīmiem, kas ir saistoši Latvijai (http://www.mfa.gov.lv/arpolitika/par-eiropas-savienibas-ierobezojosiem-pasakumiem/par-eiropas-savienibas-ierobezojosiem-pasakumiem).  Finanšu un kapitāla tirgus komisijai, Valsts ieņēmumu dienestam un Patērētāju tiesību aizsardzības centram būs jāizstrādā vadlīnijas, lai to uzraudzībā esošie likuma subjekti varētu saņemt informāciju par gaidāmajiem pasākumiem. Šādas vadlīnijas palīdzēs likuma subjektiem izprast sankciju režīma būtību un kā ievērot esošo normatīvo regulējumu. |
| 2. | Sabiedrības līdzdalība projekta izstrādē | Projekta izstrādē piedalījās Latvijas Komercbanku asociācija, sniedzot atzinumus par projektu. |
| 3. | Sabiedrības līdzdalības rezultāti | Latvijas Komercbanku asociācijas priekšlikumi tika ņemti vērā projekta izstrādē. |
| 4. | Cita informācija | Nav, |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija, Finanšu ministrija, Finanšu un kapitāla tirgus komisija, Noziedzīgi iegūtu līdzekļu legalizācijas novēršanas dienests, Valsts ieņēmumu dienests, Patērētāju aizsardzības centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde paplašina projekta izpildē iesaistīto institūciju funkcijas, it īpaši kompetento institūciju funkcijas, piemēram, Finanšu un kapitāla tirgus komisijai paredzot pienākumu izstrādāt Likumprojektā norādīto sankciju riska pārvaldīšanas iekšējās kontroles sistēmu kritēriju normatīvos aktus. Finanšu un kapitāla tirgus komisijas tiesības noteikt sodus par starptautisko un Latvijas Republikas nacionālo sankciju prasību regulējošo normatīvo aktu pārkāpumiem jau noteiktas Noziedzīgi iegūtu līdzekļu legalizācijas un terorisma finansēšanas novēršanas likuma Pārejas noteikumu 30. punktā.  Jaunu institūciju izveide nav nepieciešama. Tāpat nav nepieciešami papildu cilvēkresursi. |
| 3. | Cita informācija | Nav |

Ārlietu ministra vietā –

Ekonomikas ministrs Arvils Ašeradens

Janisela, 67016206

sabine,janisela@mfa.gov.lv